Статикалық анықталмайтын жүйелер 

Топсалы-стерженді жүйелерде берілген сыртқы күштердің әсерінен пайда болатын ішкі күштер мен тірек реакциялары статиканың тепе-теңдік шарт теңдеулерінен анықталады. Егер белгісіз күштер саны осы есепке сәйкес жазылатын тепе-теңдік теңдеулер санынан көп болмаса, онда мұндай жүйе статикалық анықталатын жүйелер болады. Ал егер белгісіз күштер саны тепе-теңдік теңдеулер санынан артық болса, онда ол статикалық анықталмайтын жүйелер деп аталады. Статикалық анықталмаған жүйелерді есептеу үшін, оның элементтерінің деформациясы арқылы өрнектелген қосымша теңдеулер құрылады. Қосымша теңдеулер саны жүйенің статикалық анықталмау дәрежесіне тең. Статикалық анықталмаған жүйелердің 3.9-суреттегі схемасында: а) стерженьді аспа, б) екі ұшы қатаң бекітілген брус – бір рет статикалық анықталмаған; в) стерженьді кронштейн – екі  рет статикалық анықталмаған. 

                                                      3.9-сурет
Барлық статикалық анықталмаған жүйелер статикалық анықталмаған жүйелерге қарағанда «артық»  байланыстармен қамтамасыз етіледі. Жүйенің тепе-теңдік күйде болуына «артық» байланыстардың қатысы жоқ, олар тек конструкцияның жүк көтергіштік қабілетін, орнықтылығын арттырады.


Статикалық анықталмаған жүйелерді есептеу жолы төмендегідей:

1. Есептің статикалық  жағы. Берілген жүйе үшін белгісіз реакциялармен, ішкі күштермен өрнектелген статикалық теңдеулерін құрамыз. Белгісіз күштердің саны мен құрылған тепе-теңдік теңдеулерінің санының арасындағы айырма арқылы, жүйенің статикалық анықталмау дәрежесін анықтаймыз.

2. Есептің геометриялық  жағы. Конструкцияны деформацияланған күйде қарастырып, жеке элементтерінің деформацияларының арасындағы байланысты өрнектейтін теңдеу құрамыз. Құрылған теңдеу бірлесіп деформациялану теңдеуі деп аталады.

3. Есептің физикалық  жағы. Гук заңына сүйене отырып конструкция элементтерінің деформацияларын немесе орын ауыстыру шамаларын белгісіз ішкі күштер арқылы өрнектейміз.

4. Синтез. Статикалық және есептің физикалық жағын қарастырып өзгертілген бірлесіп деформациялану теңдеулерін бірге шешіп, белгісіз күштерді анықтаймыз. 

